CELEX: 52015PC0231
Language: el
Date: 2015-05-29
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της απόφασης 2009/790/ΕΚ ώστε να επιτραπεί στην Πολωνία να παρατείνει την εφαρμογή ειδικού μέτρου κατά παρέκκλιση από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            ?????????, 29.5.2015
            COM(2015) 231 final
            2015/0118(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της απόφασης 2009/790/ΕΚ ώστε να επιτραπεί στην Πολωνία να παρατείνει την εφαρμογή ειδικού μέτρου κατά παρέκκλιση από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Αιτιολόγηση και στόχοι της πρότασης
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                (εφεξής «οδηγία ΦΠΑ»), το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας για λόγους απλούστευσης της διαδικασίας είσπραξης του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 23 Δεκεμβρίου 2014, η Πολωνία ζήτησε την άδεια να συνεχίσει να απαλλάσσει τους υποκείμενους σε φόρο των οποίων ο ετήσιος κύκλος εργασιών δεν υπερβαίνει το ισόποσο των 30 000 ευρώ σε εθνικό νόμισμα, με βάση τον συντελεστή μετατροπής κατά την ημερομηνία προσχώρησής της. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολές της 6ης Φεβρουαρίου 2015, σχετικά με το αίτημα της Πολωνίας. Με επιστολή της 9ης Φεβρουαρίου 2015, η Επιτροπή ενημέρωσε την Πολωνία ότι διέθετε όλες τις απαραίτητες πληροφορίες για την εξέταση του αιτήματος.
            
            
               Γενικό πλαίσιο
            
            
               Το κεφάλαιο 1 του τίτλου XII της οδηγίας ΦΠΑ παρέχει στα κράτη μέλη τη δυνατότητα να εφαρμόζουν ειδικά καθεστώτα για τις μικρές επιχειρήσεις, συμπεριλαμβανομένης της δυνατότητας να απαλλάσσουν τους υποκείμενους σε φόρο κάτω από ένα ορισμένο ποσό ετήσιου κύκλου εργασιών. Η απαλλαγή αυτή σημαίνει ότι ο υποκείμενος σε φόρο δεν οφείλει να χρεώνει ΦΠΑ για τις εργασίες που πραγματοποιεί και, επομένως, δεν δικαιούται να εκπίπτει τον ΦΠΑ επί των εισροών του.
            
            
               Σύμφωνα με το άρθρο 287 σημείο 14) της οδηγίας ΦΠΑ, η Πολωνία μπορεί να παράσχει απαλλαγή φόρου στους υποκείμενους στον φόρο, των οποίων ο ετήσιος κύκλος εργασιών δεν υπερβαίνει το ισόποσο των 10 000 ευρώ σε εθνικό νόμισμα, με βάση τον συντελεστή μετατροπής κατά την ημερομηνία προσχώρησής της.
            
            
               Το 2009 η Πολωνία ζήτησε παρέκκλιση προκειμένου να προβεί σε απλούστευση των εκ του ΦΠΑ υποχρεώσεων για τους μικρούς επιτηδευματίες και να διευκολυνθεί η είσπραξη του φόρου από τις εθνικές φορολογικές αρχές. Με την απόφαση 2009/790/ΕΚ του Συμβουλίου, της 20ής Οκτωβρίου 2009
                  2
               , το Συμβούλιο επέτρεψε στην Πολωνία να απαλλάξει, έως τις 31 Δεκεμβρίου 2012, τους υποκείμενους σε φόρο των οποίων ο ετήσιος κύκλος εργασιών δεν υπερβαίνει το ισόποσο των 30 000 ευρώ σε εθνικό νόμισμα. Με την απόφαση 2012/769/ΕΕ του Συμβουλίου
                  3
               , η παρέκκλιση παρατάθηκε έως τις 31 Δεκεμβρίου 2015. Το μέτρο αυτό είναι προαιρετικό για τους υποκείμενους σε φόρο. Η Πολωνία έχει τώρα υποβάλει αίτηση παράτασης της ισχύος του εν λόγω μέτρου.
            
            
               Από πληροφορίες τις οποίες διαβίβασε η Πολωνία, φαίνεται ότι 103 617 υποκείμενοι σε φόρο με κύκλο εργασιών μεταξύ 10 000 και 30 000 ευρώ έχουν επωφεληθεί από την απαλλαγή από τον ΦΠΑ συνεπεία της εφαρμογής του μέτρου, το οποίο εκτιμάται ότι το 2013 έχει οδηγήσει σε μείωση του συνολικού ποσού των κρατικών εσόδων του προϋπολογισμού από τον ΦΠΑ κατά περίπου 0,32 %. 
            
            
               Προτείνεται συνεπώς να παραταθεί ο χρόνος ισχύος της παρέκκλισης κατά μία επιπλέον περίοδο έως τις 31 Δεκεμβρίου 2018 το νωρίτερο ή έως την έναρξη ισχύος μιας οδηγίας σχετικής με τα ανώτατα ποσά του ετήσιου κύκλου εργασιών κάτω των οποίων είναι δυνατή η απαλλαγή των υποκείμενων σε ΦΠΑ.
            
            
               Ισχύουσες διατάξεις στον τομέα της πρότασης
            
            
               Ανάλογες παρεκκλίσεις έχουν εγκριθεί για άλλα κράτη μέλη.
            
            
               Εναρμόνιση με άλλες πολιτικές και στόχους της Ένωσης
            
            
               Το μέτρο συνάδει με τους στόχους της Ένωσης για τις μικρές επιχειρήσεις, όπως καθορίζονται στην ανακοίνωση της Επιτροπής «Προτεραιότητα στις μικρές επιχειρήσεις — Μια «Small Business Act» για την Ευρώπη» (COM(2008) 394, της 25ης Ιουνίου 2008).
            
            
               2.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ
            
            
               Διαβούλευση με τα ενδιαφερόμενα μέρη
            
            
               Άνευ αντικειμένου.
            
            
               Συγκέντρωση και χρησιμοποίηση των εκτιμήσεων εμπειρογνωμόνων
            
         
         
            
               Δεν υπήρξε ανάγκη προσφυγής σε εξωτερικούς εμπειρογνώμονες.
            
            
               Εκτίμηση επιπτώσεων
            
            
               Στόχος της πρότασης εκτελεστικής απόφασης του Συμβουλίου είναι η συνέχιση, για τρία ακόμη έτη, μέτρου απλούστευσης το οποίο καταργεί πολλές υποχρεώσεις όσον αφορά τον ΦΠΑ για τις επιχειρήσεις με ετήσιο κύκλο εργασιών που δεν υπερβαίνει το ισόποσο των 30 000 ευρώ σε εθνικό νόμισμα και, το οποίο, συνεπώς, έχει δυνητικά θετικό αντίκτυπο στη μείωση του διοικητικού φόρτου για περισσότερους από 100 000 υποκείμενους στον φόρο σε σύγκριση με αναμενόμενη μείωση μόλις 0,32 % των συνολικών εσόδων ΦΠΑ.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
            
            
               Σύνοψη της προτεινόμενης δράσης
            
            
               Παροχή άδειας στη Πολωνία να συνεχίσει να εφαρμόζει μέτρο παρέκκλισης από την οδηγία ΦΠΑ όσον αφορά μέτρο απλούστευσης για επιχειρήσεις ο ετήσιος κύκλος εργασιών των οποίων δεν υπερβαίνει το ισόποσο των 30 000 ευρώ σε εθνικό νόμισμα, με βάση τον συντελεστή μετατροπής που ίσχυε κατά την ημερομηνία προσχώρησής της.
            
            
               Νομική βάση
            
            
               Άρθρο 395 της οδηγίας ΦΠΑ.
            
            
               Αρχή της επικουρικότητας
            
            
               Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Ως εκ τούτου, δεν ισχύει η αρχή της επικουρικότητας.
            
            
               Αρχή της αναλογικότητας
            
            
               Η πρόταση συνάδει με την αρχή της αναλογικότητας για τους ακόλουθους λόγους:
            
            
               Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό.
            
            
               Επιλογή νομικών μέσων
            
            
               Προτεινόμενη νομική πράξη: Εκτελεστική απόφαση του Συμβουλίου.
            
            
               Σύμφωνα με το άρθρο 395 της οδηγίας ΦΠΑ, παρέκκλιση από τους κοινούς κανόνες σε θέματα ΦΠΑ επιτρέπεται μόνο με ομόφωνη απόφαση του Συμβουλίου έπειτα από πρόταση της Επιτροπής. Εξάλλου, η εκτελεστική απόφαση του Συμβουλίου είναι η καταλληλότερη νομική πράξη, δεδομένου ότι μπορεί να απευθύνεται σε μεμονωμένα κράτη μέλη.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ 
            
            
               Η πρόταση δεν έχει επιπτώσεις στον προϋπολογισμό της ΕΕ, διότι η Πολωνία θα προβεί σε υπολογισμό της αντισταθμιστικής αποζημίωσης σύμφωνα με το άρθρο 6 του κανονισμού (ΕΟΚ, Eυρατόμ) αριθ. 1553/89 του Συμβουλίου.
            
            
               5.ΠΡΟΑΙΡΕΤΙΚΑ ΣΤΟΙΧΕΙΑ 
            
         
         
            
               Η πρόταση περιλαμβάνει ρήτρα λήξης ισχύος.
            
            
               2015/0118 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της απόφασης 2009/790/ΕΚ ώστε να επιτραπεί στην Πολωνία να παρατείνει την εφαρμογή ειδικού μέτρου κατά παρέκκλιση από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, για το κοινό σύστημα φόρου προστιθέμενης αξίας
                  4
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 287 σημείο 14) της οδηγίας 2006/112/ΕΚ, η Πολωνία μπορεί να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 10 000 ευρώ σε εθνικό νόμισμα, με βάση τον συντελεστή μετατροπής που ίσχυε κατά την ημερομηνία προσχώρησής της.
            
            
               (2)Με την απόφαση 2009/790/ΕΚ του Συμβουλίου
                  5
               , επιτράπηκε στην Πολωνία, κατά παρέκκλιση και έως τις 31 Δεκεμβρίου 2012, να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 30 000 ευρώ σε εθνικό νόμισμα, με βάση τον συντελεστή μετατροπής που ίσχυε κατά την ημερομηνία προσχώρησής της. 
            
            
               (3)Με την εκτελεστική απόφαση 2012/769/ΕΕ του Συμβουλίου
                  6
               , το μέτρο παρέκκλισης που προβλέπεται στην απόφαση 2009/790/ΕΚ του Συμβουλίου παρατάθηκε έως τις 31 Δεκεμβρίου 2015. 
            
            
               (4)Με επιστολή που πρωτοκολλήθηκε στην Επιτροπή στις 23 Δεκεμβρίου 2014, η Πολωνία ζήτησε την άδεια να παρατείνει περαιτέρω το μέτρο παρέκκλισης από το άρθρο 287 σημείο 14) της οδηγίας 2006/112/ΕΚ, προκειμένου να έχει τη δυνατότητα να εξακολουθήσει να απαλλάσσει από τον φόρο προστιθέμενης αξίας (ΦΠΑ) τους υποκείμενους στον φόρο ο ετήσιος κύκλος εργασιών των οποίων δεν υπερβαίνει το ισόποσο των 30 000 ευρώ σε εθνικό νόμισμα, με βάση τον συντελεστή μετατροπής που ίσχυε κατά την ημέρα της προσχώρησης. Με την εφαρμογή του μέτρου αυτού, οι εν λόγω υποκείμενοι σε φόρο θα εξακολουθήσουν να απαλλάσσονται από ορισμένες ή από όλες τις υποχρεώσεις τους τις συναφείς με τον ΦΠΑ, οι οποίες αναφέρονται στα κεφάλαια 2 έως 6 του τίτλου XI της οδηγίας 2006/112/ΕΚ.
            
            
               (5)Η Επιτροπή ενημέρωσε τα άλλα κράτη μέλη, με επιστολή της 6ης Φεβρουαρίου 2015, σχετικά με το αίτημα που υπέβαλε η Πολωνία. Με επιστολή της 9ης Φεβρουαρίου 2015, η Επιτροπή ενημέρωσε την Πολωνία ότι διέθετε όλες τις απαραίτητες πληροφορίες για την εξέταση του αιτήματος.
            
            
               (6)Από πληροφορίες τις οποίες διαβίβασε η Πολωνία προκύπτει ότι 103 617 υποκείμενοι στον φόρο έχουν επωφεληθεί από την εφαρμογή του μέτρου, το οποίο εκτιμάται ότι το 2013 έχει οδηγήσει σε μείωση των εσόδων του προϋπολογισμού από τον ΦΠΑ κατά περίπου 0,32 %.
            
            
               (7)Δεδομένου ότι αυτό το ανώτερο όριο οδήγησε σε μερική απαλλαγή από τον ΦΠΑ των πολύ μικρών επιχειρήσεων, ενώ παράλληλα αυτές δύνανται πάντοτε να επιλέξουν το κανονικό καθεστώς του ΦΠΑ σύμφωνα με το άρθρο 290 της οδηγίας 2006/112/ΕΚ, θα πρέπει να επιτραπεί στην Πολωνία να εφαρμόσει το μέτρο για ένα περαιτέρω περιορισμένο χρονικό διάστημα. Η παρέκκλιση δεν έχει επίπτωση στους ιδίους πόρους της Ένωσης που προέρχονται από τον ΦΠΑ.
            
            
               (8)Συνεπώς, η απόφαση 2009/790/ΕΚ, όπως τροποποιήθηκε με την απόφαση 2012/769/ΕΕ, θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
         
         
            
               Το άρθρο 2 της απόφασης 2009/790/ΕΚ, όπως τροποποιήθηκε με το άρθρο 1 της απόφασης 2012/769/ΕΕ, τροποποιείται ως εξής:
            
            
               «Άρθρο 2
            
            
               Η παρούσα απόφαση παράγει αποτελέσματα από την ημέρα της κοινοποίησής της.
            
            
               Εφαρμόζεται από την 1η Ιανουαρίου 2016 έως τις 31 Δεκεμβρίου 2018.»
            
            
               Άρθρο 2
            
            
               Η παρούσα απόφαση απευθύνεται στη Δημοκρατία της Πολωνίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 347 της 11.12.2006, σ. 1.
               
               
                  
                     (2)
                  EE L 283 της 30.10.2009, σ. 53–54.
               
               
                  
                     (3)
                  ΕΕ L 338 της 12.12.2012, σ. 27–28.
               
               
                  
                     (4)
                  ΕΕ L 347 της 11.12.2006, σ. 1.
               
               
                  
                     (5)
                  Απόφαση 2009/790/ΕΚ του Συμβουλίου, της 20ής Οκτωβρίου 2009, που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 283 της 30.10.2009, σ. 53).
               
               
                  
                     (6)
                  Εκτελεστική απόφαση 2012/769/ΕΕ του Συμβουλίου, της 4ης Δεκεμβρίου 2012 (ΕΕ L 338 της 12.12.2012, σ. 27).